
Zagreb, 11. svibnja 2020. 


Preporuka za treninge i športsko-rekreativne aktivnosti 
u zatvorenim športskim objektima 


Ove se preporuke odnose na provedbu mjera prilikom športsko-rekreativnih aktivnosti u zatvorenim 
športskim objektima tijekom epidemije koronavirusa (COVID-19) radi zaštite korisnika i djelatnika 
objekta te drugih suradnika. Primjenjuju se na Fitness centre, rekreacijske centre i športsko- 
rekreacijske centre, uključujući teretane i sve oblike športskih dvorana. 


Održavanje treninga i športsko-rekreativnih aktivnosti dopušta se svim športašicama i športašima te 
korisnicima športsko-rekreativnih sadržaja u zatvorenim športskim objektima uz pridržavanje ovih 
preporuka i svih drugih važećih epidemioloških preporuka HZJZ-a, sve dok su na snazi posebne mjere. 


1. Prostorno-organizacijski uvjeti objekta 





Organizacija treninga i športsko-rekreativnih aktivnosti. Treninzi i športsko-rekreativne aktivnosti 
mogu se održavati u zatvorenim športskim objektima koji mogu udovoljiti posebnim tehničkim i 
sigurnosnim uvjetima za provedbu aktivnosti: treba osigurati najmanje 7 m? neto površine poda po 
osobi odnosno 10 m“ bruto površine. Broj osoba pritom uključuje i trenere, instruktore, voditelje 
odnosno sve osobe koje se nalaze u prostoru za trening ili športsko-rekreativnu aktivnost. 


Dezinficijens za ruke. U ulaznim prostorima svih jedinica prostora športskih objekata, pultovima za 
obavljanje plaćanja usluga, u radnom prostoru zaposlenika te na svakih 200 m“ u prostoru za 
provedbu športskih i športsko-rekreativnih aktivnosti nužno je na raspolaganje postavljanje dozatora 
s dezinfekcijskim sredstvom. Dezinficijens treba biti na bazi alkohola u koncentraciji ne manjoj od 
70% ili drugog sredstva s deklariranim virucidnim djelovanjem, prema uputama proizvođača, i 
prikladnog za korištenje na koži. 


Dezinficijens za opremu. Na svakih 50 m“ prostora potrebno je postaviti najmanje tri prenosiva 
dezinficijensa za opremu i rekvizite. 


Odlaganje otpada. U svim prostorima unutar objekta preporučuje se postavljanje kante za otpatke s 
odgovarajućim poklopcima. 


Fizička udaljenost na recepciji. Potrebno je osigurati dovoljnu distancu između osoblja na recepciji i 
korisnika te djelatnika međusobno ili ako je moguće postaviti pregrade (od pleksiglasa ili sličnog 
materijala koji osigurava potrebnu distancu). Regulira se i ograničava maksimalni broj osoba u 
prostoru recepcije sukladno mjerama fizičke udaljenosti od 1,5 metra. 


Evidencija. Za svaki trening i organiziranu športsko-rekreativnu aktivnost uspostavit će se sustav 
vođenja evidencije prisutnih osoba radi naknadnog lakšeg epidemiološkog praćenja kontakata u 
slučaju pojave zaraze virusom SARS-CoV-2. Uz mjesto i datum održavanja treninga ili aktivnosti, u 
evidenciji se unose ime, prezime, telefonski broj te vrijeme dolaska i odlaska trenera, instruktora, 

voditelja, športaša, korisnika, asistenta i eventualno ostalih uključenih osoba potrebnih za odvijanje 
aktivnosti. Evidencija će se voditi i za pojedinačne treninge s trenerom, za sve športove. 


Raspored. Treninzi odnosno športsko-rekreativne aktivnosti smiju biti održane samo sukladno 
rasporedu i s točno onim športašima, odnosno korisnicima i trenerima, instruktorima ili voditeljima te 
uz prisustvo potrebnog tehničkog osoblja koje je navedeno u rasporedu. Preporučuje se da se u 
trenažnim prostorima centara, teretana i dvorana trajanje treninga svih korisnika ograniči na najviše 
sat i pol. 


Plan i prioriteti. Ako za treninge i športsko-rekreativne aktivnosti športski objekt koristi više 
korisnika, prioritete će odrediti korisnik, zajedno s pravnom osobom koja upravlja športskim 
objektom. 


Aktivnosti na otvorenom. Preporučuje se i za športove i aktivnosti koje se uobičajeno odvijaju u 
zatvorenim športskim objektima da se treninzi i športsko-rekreativne aktivnosti što je više moguće 
održavaju na otvorenom prostoru. U slučaju provedbe aktivnosti na otvorenome, maksimalni 
dopušteni broj osoba je 40, pri čemu razmak među njima mora biti najmanje 1,5 m. Kada god je to 
moguće, preporučuje se da se intenzivnije aktivnosti provode na otvorenom prostoru. 


2. Higijena prostora 





Higijenski i sigurnosni uvjeti. Dok su na snazi posebne mjere, u športskom objektu moraju biti 
osigurani svi higijenski i sigurnosni uvjeti, za što su nadležne i odgovorne pravne osobe koje 
upravljaju športskim objektom. Preporuke za čišćenje i dezinfekciju odnose se na sve prostore 
objekata (ulazni prostor, recepcija, trenažni prostor, sanitarni čvorovi, svlačionice i prostori za 
tuširanje). 


Prozračivanje. Potrebno je redovito prozračivati sve prostore, osobito između svake aktivnosti, 
odnosno osigurati stalno prozračivanje, kad god je to moguće. 


Klimatizacijski uređaji, uređaji za grijanje i ventilaciju. Općenita preporuka za unutarnje prostore je 
prozračivanje otvaranjem prozora, a manje korištenjem ventilacijskih sustava. Pri korištenju 
ventilacijskih sustava treba posebno pratiti stanje filtera i posvetiti pažnju održavanju pravilnog 
stanja brzine obnove zraka u zatvorenom prostoru. Treba provjeriti pravilno funkcioniranje opreme 
za ventilaciju i obnovu zraka. Preporučuje se ventilacija s povećanim postotkom vanjskog zraka koji 
cirkulira u sustav te način rada bez recirkulacije kako bi se poticala obnova zraka, što smanjuje 
koncentraciju potencijalno zaraznih čestica. 


ves 


Učestalo čišćenje i dezinfekcija. Tijekom dana potrebno je što češće dezinficirati zatvorene športske 
objekte u kojima se provode treninzi (što obuhvaća sve dijelove športskog objekta — trenažni prostor, 
sanitarni čvor...), a posebno nakon svakog treninga. Prostore centara u kojima se provode športsko- 
rekreativne aktivnosti, poput teretana i fitness centara, potrebno je dezinficirati što češće tijekom 
dana te nakon svake grupne aktivnosti u slobodnom prostoru za vježbanje. 


Dezinfekcija tijekom pauze. Za vrijeme obavezne pauze od sat vremena u sredini radnog vremena, 
na kraju radnog vremena, kao i između grupnih treninga, potrebno je temeljito dezinficirati i što 

češće provjetravati fitness i druge športsko-rekreativne centre, teretane i dvorane, sukladno 
uputama HZJZ-a. Posebnu pozornost treba obratiti na prostore svlačionica, prostore za tuširanje te 
sanitarne čvorove. 


Upute za pridržavanje svih općih i higijenskih mjera. Upute za čišćenje i dezinfekciju dostupne su na 
sljedećim poveznicama: 


e Čišćenje i dezinfekcija prostora bez oboljelih od COVID-19 
(https://www.hzjz.hr/wp-content/uploads/2020/03/Ciscenje-i-dezinfekcija-prostorije-bez- 
oboljelih-od-COVID-19-2.4.2020..pdf) 

* Čišćenje i dezinfekcija prostora u kojima je boravila osoba pod sumnjom na zarazu COVID-19 
(https://www.hzjz.hr/wp-content/uploads/2020/03/Ciscenje-i-dezinfekcija-prostora-u-kojima-je- 
boravila-osoba-pod-sumnjom-COVID-19-2.4.2020..pdf) 


3. Preporuke za korisnike, športaše i djelatnike objekta 





Informiranost osoblja i korisnika. Prije početka rada odnosno otvaranja potrebno je educirati 
zaposlenike o svim mjerama koje se provode. Prije ili neposredno nakon ulaska, na vidljivom mjestu, 
nužno je postaviti informacije o higijenskim postupcima ili postaviti informacije sa smjernicama o 
pravilnom ponašanju i mjerama zaštite. 


Dnevno mjerenje tjelesne temperature. Treneri, instruktori, voditelji, športaši i korisnici trebaju prije 
dolaska u objekt izmjeriti svoju tjelesnu temperaturu. Ako je u jutarnjim satima viša od 37,2 “C, ako 
se osoba osjeća bolesno ili ima bilo koje znakove bolesti (to se odnosi na sve simptome i znakove 
bolesti, a ne samo na bolesti dišnih puteva), osoba se treba javiti svom nadređenom i ne dolaziti na 
posao dok se telefonski ne javi nadležnom obiteljskom liječniku, koji će odlučiti o daljnjem 
postupanju. 


Fizički razmak. Tijekom treninga ili športsko-rekreativnih aktivnosti u zatvorenom prostoru 
preporučuje se da se drži razmak od 2 metra, kao nužnu udaljenost za fizičku distancu. Za treninge i 
športsko-rekreativne aktivnosti u kontaktnim i drugim športovima gdje nije moguće održavati fizičku 
distancu između trenera, instruktora, voditelja i športaša odnosno korisnika, preporučuje se da 
trening ili aktivnost odrade uvijek iste osobe. U dijelovima vježbališta zatvorenih prostora gdje se 
obavlja intenzivni aerobni trening (npr. na kardio-trenažerima) preporučuje se razmak od 4 metra 
(primjerice puštanjem u rad svake treće trake za trčanje u nizu ili razmještanja bicikala, stepera i 
slično) ili da se intenzitet treninga zadrži na umjerenoj razini. 


Maske za lice. Zaposlenicima se preporučuje korištenje medicinskih maski ili maski za lice tijekom 
boravka u zatvorenim prostorima, osim u slučajevima kada to onemogućava obavljanje djelatnosti. 


* Upute za pravilno korištenje maski za lice 
(https://www.hzjz.hr/wp-content/uploads/2020/03/Maske-za-lice-1.pdf) 


Navlake za obuću. Preporučuje se korištenje najlonskih ili medicinskih navlaka za obuću u objektima 
u kojima se na putu do svlačionice prolazi kroz prostor za vježbanje. Osim navlaka, moguće je i 
postavljanje specijalizirane dezinfekcijske podloge za obuću. 

Zdravstveni djelatnici. U slučaju potrebe za prisustvom zdravstvenog djelatnika tijekom aktivnosti, 
on je pri bliskom kontaktu dužan koristiti odgovarajuću zaštitnu opremu, odnosno kiruršku masku 
kombiniranu s vizirom. 


Dezinfekcija i higijena opreme. Nakon korištenja rekvizita, sprava za vježbanje i ostale opreme 
potrebne za trening i športsko-rekreativne aktivnosti, korisnik ili za to zadužena osoba dužni su ih 
dezinficirati odmah po završetku vježbe, odnosno treninga. Radi lakšeg održavanja fizičke udaljenosti 
i higijene treba onemogućiti da jedna jedina osoba istodobno zauzima više sprava i prostora za 
vježbanje. Prilikom vježbanja na spravama svaki korisnik mora imati vlastiti ručnik kojim se prekriva 
svaka podloga na kojoj se sjedi, leži ili vježba (strunjače, sprave, klupe, i sve vrste podnih obloga i 
podova). Preporučuje se korištenje ručnika većih dimenzija. 


Konzumacija tekućina. Svakom se športašu ili korisniku preporučuje da ima vlastitu označenu bocu s 
tekućinom kao i ostale potrepštine koje moraju biti u torbi označenoj imenom. Boce za napitke i 
ostali otpad nastao tijekom treninga odlaže se u za to predviđenu kantu za otpatke s dvostrukom 
vrećicom i odgovarajućim poklopcem. 


Zadržavanje u prostorima. Nakon treninga ili športsko-rekreativne aktivnosti korisnici ili športaši ne 
zadržavaju se u prostorima dulje nego što je potrebno. Boravak u svlačionicama i prostorima za 
tuširanje treba svesti na nužni minimum. 


Dvosmjenski rad. Ako je moguće, treba organizirati rad dvokratno, na način da između prve i druge 
smjene bude barem sat vremena razmaka, koji će se iskoristiti za čišćenje i dezinfekciju prostora. 


Primanje suradnih djelatnika. Dolazak drugih osoba (npr. majstora, kurira, dostavljača) treba 
organizirati na način da se prije dolaska te osobe telefonski najave. Tada se provjerava ima li osoba 
simptome COVID-19 (povišenu tjelesnu temperaturu, kašalj, otežano disanje/kratak dah, grlobolja, 
poremećaj osjeta njuha i okusa) i je li bila u kontaktu s oboljelima. 


4. Ostale uslužne jedinice 





Prostori za konzumaciju hrane i pića. Konzumacija hrane i pića u za to predviđenim dijelovima 


objekta provodi se prema preporukama HZJZ-a za rad ugostiteljskih objekata. 
(https://www.hzjz.hr/sluzba-epidemiologija-zarazne-bolesti/koronavirus-najnovije-preporuke/) 


Kozmetičke usluge. Detaljne upute dostupne su ovdje. 
(https://www.hzjz.hr/wp-content/uploads/2020/03/Kozmeticari-finalno.pdf) 


Maserske usluge. Detaljne upute dostupne su ovdje. 
(https://www.hzjz.hr/wp-content/uploads/2020/03/Fizioterapeuti-i-maseri.pdf) 


Wellness i saune. Potrebno je ograničiti broj osoba, posebice u zatvorenim objektima (npr. 
wellness), u skladu s raspoloživim prostorom. Preporučuje se da se izvan funkcije stave sve vlažne 
saune. Za razliku o njih, suhe saune, primjerice finska sauna, mogu nastaviti s radom. 


